लॉरा डर्न

लॉरा एलिझाबेथ डर्न (जन्म १० फेब्रुवारी १९६७) एक अमेरिकन अभिनेत्री आहे. एक अकादमी पुरस्कार, एक प्राइमटाइम एमी अवॉर्ड, एक बाफ्टा अवॉर्ड आणि पाच गोल्डन ग्लोब अवॉर्ड्स यासह ती अनेक पुरस्कारांची प्राप्तकर्ता आहे.

ब्रूस डर्न आणि डियान लॅड या अभिनेत्यांच्या पोटी जन्मलेल्या, लॉराने १९८० च्या दशकात अभिनय कारकीर्दीला सुरुवात केली आणि मास्क (१९८५), ब्लू वेल्वेट (१९८६) आणि वाइल्ड ॲट हार्ट (१९९०) मधील तिच्या अभिनयामुळे प्रसिद्ध झाली. रॅम्बलिंग रोझ (१९९१) या नाट्य चित्रपटातील तिच्या शीर्षकाच्या अनाथ मुलीच्या भूमिकेसाठी तिला तिचे पहिले अकादमी पुरस्कार नामांकन मिळाले आणि आफ्टरबर्न (१९९२) या दूरचित्रवाणी चित्रपटातील तिच्या अभिनयासाठी तिला पहिला गोल्डन ग्लोब पुरस्कार मिळाला. स्टीव्हन स्पीलबर्गच्या जुरासिक पार्क (१९९३) या साहसी चित्रपटातील एली सॅटलरच्या भूमिकेसाठी तिला आंतरराष्ट्रीय मान्यता मिळाली, ही भूमिका तिने नंतर ज्युरासिक पार्क ३ (२००१) आणि ज्युरासिक वर्ल्ड डोमिनियन (२०२२) या भागांमध्ये पुन्हा साकारली.

दूरचित्रवाणी चित्रपट रिकाउंट (२००८) मधील कॅथरीन हॅरिस (फ्लोरिडा येथील अमेरिकन रिपब्लिकन राजकारणी) आणि कॉमेडी मालिका एनलाईटेन्ड (२०११-२०१३) मधील ॲमी जेलिकोच्या भूमिकेसाठी दोन गोल्डन ग्लोब जिंकल्यानंतर, डर्नने चेरिल स्ट्रेडची (अमेरिकन लेखीका) आई म्हणून तिच्या अभिनयासाठी तिचे दुसरे अकादमी पुरस्कार नामांकन मिळवले; बायोपिक वाइल्ड (२०१४) या चित्रपटासाठी. २०१७ आणि २०१९ मध्ये, तिने बिग लिटल लाईज या नाट्य मालिकेत रेनाटा क्लेन म्हणून काम केले व प्राइमटाइम एमी अवॉर्ड आणि गोल्डन ग्लोब अवॉर्ड जिंकला. स्टार वॉर्स: द लास्ट जेडाय  (२०१७), लिटल वुमन (२०१९), आणि मॅरेज स्टोरी (२०१९) या चित्रपटांमध्ये तिने सहाय्यक भूमिका केल्या होत्या. यातील शेवटच्या चित्रपटात घटस्फोटाचा वकील म्हणून तिने केलेल्या कामगिरीमुळे तिला अकादमी पुरस्कार आणि तिचा पाचवा गोल्डन ग्लोब पुरस्कार मिळाला.

 वैयक्तिक जीवन 
लॉरा एलिझाबेथ डर्नचा जन्म १० फेब्रुवारी १९६७ रोजी लॉस एंजेलस, कॅलिफोर्निया येथे झाला. अभिनेते डियान लॅड आणि ब्रूस डर्न यांची मुलगी आणि युटाचे माजी गव्हर्नर आणि युद्ध सचिव जॉर्ज डर्न यांची नात. तिचे पालक द वाइल्ड एंजल्सचे चित्रीकरण करत असताना डियानला गर्भधारणा झाली. कवी, लेखक आणि काँग्रेसचे ग्रंथपाल आर्चीबाल्ड मॅकलीश हे तिच्या नात्यात होते. जेव्हा ती दोन वर्षांची होती तेव्हा तिच्या पालकांनी घटस्फोट घेतल्यानंतर, डर्नचे पालनपोषण मोठ्या प्रमाणात तिची आई आणि आजी, मेरी यांनी केले. तिची आजी ओस्लो येथून नॉर्वेजियन वंशाची होती. तिचे पालनपोषण कॅथोलिक झाले. तिची गॉडमदर अभिनेत्री शेली विंटर्स होती. तिला लहानपणी स्कोलियोसिस झाला. 

तिचा पहिला चित्रपट व्हाईट लाइटनिंग (१९७३) मधील अतिरिक्त भूमिकेत होता, ज्यामध्ये तिच्या आईने अभिनय केला होता. तिचे अधिकृत चित्रपट पदार्पण ॲलिस डजंट लिव्ह हिअर एनीमोर (१९७४) मध्ये तिच्या आईच्या सोबत होते. १९८२ मध्ये, फक्त १५ वर्षांच्या डर्नने गोल्डन ग्लोब पुरस्कार सोहळ्यात ट्रॉफी आणायचे काम केले. त्याच वर्षी, लेडीज अँड जेंटलमेन, द फॅब्युलस स्टेन्स या चित्रपटात तिने बंडखोर रॉक बँड सदस्याची भूमिका साकारली.

 वैयक्तिक जीवन 
डर्न १९८५ ते १९८९ पर्यंत तिचा ब्लू वेल्वेट को-स्टार काइल मॅक्लाचलानसोबत संबंधामध्ये होती. ज्युरासिक पार्कच्या सेटवर भेटल्यानंतर तिने १९९३ मध्ये जेफ गोल्डब्लम सोबत संबंधांना सुरुवात केली, परंतु १९९७ मध्ये हे नाते संपुष्टात आले. डर्नने १९९७ ते १९९९ या काळात बिली बॉब थॉर्न्टन सोबत होती पण त्याने अँजेलिना जोलीशी लग्न केले. संगीतकार बेन हार्पर आणि डर्न यांनी २३ डिसेंबर २००५ रोजी लॉस एंजेलस येथील त्यांच्या घरी लग्न केले.  त्यांना दोन मुले आहेत, मुलगा एलेरी वॉकर (जन्म २१ ऑगस्ट २००१)  आणि मुलगी जया (जन्म नोव्हेंबर २००४). पण दोघांनी २०१३ मध्ये घटस्फोट घेतला.

१८ ऑक्टोबर २०१७ रोजी, हार्वे वाइनस्टीन लैंगिक शोषण प्रकरणाच्या पार्श्वभूमीवर, डर्न द एलेन डीजेनेरेस शोमध्ये दिसली आणि तिने उघड केले की वयाच्या १४ व्या वर्षी तिच्यावर लैंगिक अत्याचार झाला होता.

एक कार्यकर्ता आणि विविध धर्मादाय संस्थांचे समर्थक, डर्नने ॲबिलिटी मॅगझिनच्या कव्हर स्टोरीमध्ये डाउन सिंड्रोम जनजागृतीची वकिली केली.  ती महिलांच्या हक्कांसाठी, लैंगिक वेतन समानता, तसेच बंदूक हिंसा आणि हवामान बदल यांच्याशी लढण्यासाठी देखील वकीली करते. २०१९ मध्ये, ती अकादमी म्युझियम ऑफ मोशन पिक्चर्सची बोर्ड सदस्य बनली. डर्न हे अमेरिकन फुफ्फुस असोसिएशनची राजदूत आहेत आणि समूहाच्या राष्ट्रीय संचालक मंडळाचे सल्लागार म्हणून काम करतात. 

 संदर्भ 

वर्ग:हयात व्यक्ती
वर्ग:इ.स. १९६७ मधील जन्म
वर्ग:ऑस्कर पुरस्कार विजेत्या सहाय्यक अभिनेत्री‎
वर्ग:बाफ्टा पुरस्कारविजेते
वर्ग:एमी पुरस्कारविजेते
वर्ग:गोल्डन ग्लोब पुरस्कारविजेते